SKRIFTLIG FORESPØRGSEL E-0385/03

af Patricia McKenna (Verts/ALE) til Kommissionen

(13. februar 2003)

Om: Bebyggelse i Elche kommune og område af fællesskabsbetydning Tabarca

Elche kommune har (den 25. marts 2002) godkendt det integrerede handlingsprogram og det projekterede byggeri (den 27. januar 2003) for zone AR-1, hvilket indebærer opførelse af over 3 000 ferieboliger i umiddelbar nærhed af et kystnært vådområde (Els Bassars-Clot de Galvany), i et klitområde (Dunas del Carabassí) og i tidligere dyrkede arealer i et vådområde i tilknytning til klitområdet, som indgår i det valencianske regionalstyres forslag til områder af fællesskabsbetydning med betegnelsen Tabarca. Både det integrerede fællesskabsprogram og byggeprojektet er blevet godkendt, uden at der er blevet gennemført den særlige procedure for indvirkning på miljøet, som er foreskrevet i medfør af direktiv 97/11 EF(1) af 3. marts 1997 og direktiv 92/43/EØF(2) af 21. maj 1992.

Vådområdet Els Bassars-Clot de Galvany og det omliggende område er af meget stor ornitologisk værdi, hvor der er registreret over 220 fuglearter, hvoraf næsten 70 er ynglende, bl.a. to udryddelsestruede arter, der optræder i bilag I til direktiv 79/409/EØF(3) om beskyttelse af vilde fugle: marmorand (Marmaronetta angustirostris) og hvidhovedet and (Oxyura leucocephala). Virkningerne for fuglebestanden i den planlagte bebyggelse i zone AR-1 ville være betydelige på grund af

de stærkt øgede menneskelige aktiviteter i vådområdet Els Bassars-Clot de Galvany (mere end 10 000 nye beboere omkring et vådområde på kun 180 hektar, hvor der allerede er tæt bebyggelse, først og fremmet i forbindelse med de ferieboliger, som for ikke længe siden er blevet opført lige syd for vådområdet ved grænsen til Santa Pola Kommune).

Kan Kommissionen undersøge, om der er taget hensyn til alle de parametre, der skulle begrunde, at det ikke er nødvendigt hverken at gennemføre fremgangsmåden med vurdering (direktiv 97/11/EF) eller undersøgelsen af indvirkningen på miljøet (direktiv 92/43/EØF) i forbindelse med det omtalte bebyggelsesprojekt nær vådområdet Els Bassars-Clot de Galvany og klitområdet Carabassí (som indgår i den på fastlandet beliggende del af området af fællesskabsbetydning Tabarca)? Hvordan vil Kommissionen sikre, at bebyggelsesprojektet ikke kommer til at udgøre en risiko for området af fællesskabsbetydning?

(1) EFT L 73 af 14.3.1997, s. 5.

(2) EFT L 206 af 22.7.1992, s. 7.

(3) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(9. april 2003)

Kommissionen kender allerede til de forhold, det ærede medlem har redegjort for i sin skriftlige forespørgsel.

Kommissionen har modtaget en klage, som er registreret under referencenummer 2002/5164, vedrørende byudviklingsplanen for Elche og projektet for opførelse af over 3000 ferieboliger og et hotel inden for et område af fællesskabsbetydning, uden at der forinden er gennemført en miljøindvirkningsvurdering.

Den klagende part anfører, at disse projekter vil få alvorlige følger for miljøet og forårsage ødelæggelse af områdets naturtype. Endvidere anføres det, at opførelsen af disse ferieboliger vil få betydelige negative virkninger for et stort antal arter og disses levesteder, som er beskyttet i henhold til Rådets direktiv 92/43/EØF af 21. maj 1992 om beskyttelse af naturtyper samt vilde dyr og planter.

Derfor har Kommissionen for nylig henvendt sig til de spanske myndigheder og anmodet om disses bemærkninger til de påklagede forhold samt fyldestgørende oplysninger om projektet.

Kommissionen vil som traktaternes vogter ikke tøve med at træffe alle de nødvendige foranstaltninger for at sikre, at fællesskabsretten overholdes i det foreliggende tilfælde.